Det ser idyllisk ud ved fisketrappen i Bindslev. Men debatten om fisketrappen er langt fra lige så fredelig. Trappen spærrer nemlig for fiskenes adgang til gydepladserne længere oppe ad åen, og lever ikke op til EU's vandplaner. Derfor vil Hjørring Kommune fjerne trappen. - Det er vi meget stærkt imod. Trappen har været her i 40 år og er et vartegn for os, siger Jørgen Jensen, der er bestyrelsesmedlem i Handel og Erhverv i Bindslev. Hvert år kommer mere end 40.000 mennesker forbi Bindslev for at se fisketrappen, og det er ikke kun turismen, der er truet i byen. Også byens elværk vil mærke konsekvenserne. - Hvis dæmningen til fisketrappen fjernes, er der ikke nogen faldhøjde, og så vil elværket ikke være i funktion, forklarer Arne Povlsen, der er formand for Bindslev Gammel Elværk. Hjørring Kommune får en pose penge fra EU til at fjerne fisketrappen og etablere et alternativ. - Selvom fisketrappen er et imponerende skue, så er det en spærring for fiskene, siger Søren Smalbro (V), der er medlem af Teknik- og Miljøudvalget i Hjørring Kommune. Se hele indslaget her:

Referat:
Borgerne i Bindslev er glade for deres fisketrappe, men nu vil Hjørring Kommune nedlægge den.